CELEX: 32018D1696
Language: lv
Date: 2018-07-13 00:00:00
Title: Padomes Īstenošanas lēmums (ES) 2018/1696 (2018. gada 13. jūlijs) par darbības noteikumiem atlases komitejai, kas paredzēta 14. panta 3. punktā Regulā (ES) 2017/1939, ar ko īsteno ciešāku sadarbību Eiropas Prokuratūras (EPPO) izveidē

12.11.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 282/8
               
            
         PADOMES ĪSTENOŠANAS LĒMUMS (ES) 2018/1696
         (2018. gada 13. jūlijs)
         par darbības noteikumiem atlases komitejai, kas paredzēta 14. panta 3. punktā Regulā (ES) 2017/1939, ar ko īsteno ciešāku sadarbību Eiropas Prokuratūras (EPPO) izveidē
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Regulu (ES) 2017/1939 (2017. gada 12. oktobris), ar ko īsteno ciešāku sadarbību Eiropas Prokuratūras (EPPO) izveidē (1), un jo īpaši tās 14. panta 3. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Regulā (ES) 2017/1939 ir paredzēts, ka Eiropas Parlamentam un Padomei, kopīgi par to vienojoties, ir jāieceļ Eiropas galvenais prokurors, izvēloties no kvalificētu kandidātu gala saraksta, kuru izveido atlases komiteja. Atlases komitejai ir jāsastāv no 12 personām, kuras jāizvēlas no Tiesas un Revīzijas palātas bijušajiem locekļiem, bijušajiem Eurojust valstu locekļiem, valstu augstāko tiesu locekļiem, augsta līmeņa prokuroriem un vispāratzītiem kompetentiem juristiem. Viena no izvēlētajām personām ir jāierosina Eiropas Parlamentam. Padomei ir jānosaka atlases komitejas darbības noteikumi.
                  
               
                     (2)
                  
                  
                     Regulā (ES) 2017/1939 arī noteikts, ka pēc tam, kad no atlases komitejas ir saņemts motivēts atzinums, Padomei ir jāieceļ katrs Eiropas prokurors, izvēloties no trim kandidātiem, kurus izvirzījusi katra dalībvalsts.
                  
               
                     (3)
                  
                  
                     Eiropas galvenā prokurora un Eiropas prokuroru atlases procedūrai vajadzētu būt būtiskam elementam, ar ko nodrošina viņu neatkarību.
                  
               
                     (4)
                  
                  
                     Atlases komitejas darbības noteikumiem būtu jānodrošina, ka atlases komitejai ir nepieciešamā neatkarība un objektivitāte, lai tā varētu veikt savu darbu.
                  
               
                     (5)
                  
                  
                     Tāpēc būtu jānosaka atlases komitejas darbības noteikumi,
                  
               IR PIEŅĒMUSI ŠO LĒMUMU.
         
            1. pants
            Regulas (ES) 2017/1939 14. panta 3. punktā paredzētās atlases komitejas darbības noteikumi ir izklāstīti šā lēmuma pielikumā.
         
         
            2. pants
            Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2018. gada 13. jūlijā
            
               
                  Padomes vārdā –
               
               
                  priekšsēdētājs
               
               H. LÖGER
            
         
         
            (1)  OV L 283, 31.10.2017., 1. lpp.
         
      
      
         
            PIELIKUMS
            
               ATLASES KOMITEJAS DARBĪBAS NOTEIKUMI
            
            I.   Uzdevums
            Saskaņā ar Regulas (ES) 2017/1939 (1) 14. panta 3. punktu atlases komiteja pirms tam, kad Eiropas Parlaments un Padome ieceļ Eiropas galveno prokuroru, sagatavo kvalificēto kandidātu gala sarakstu Eiropas galvenā prokurora amatam. Saskaņā ar Regulas (ES) 2017/1939 16. panta 2. punktu tā sniedz arī motivētu atzinumu par Eiropas prokurora amatam izvirzīto kandidātu kvalifikāciju. Padome ieceļ Eiropas prokurorus pēc motivētā atzinuma saņemšanas.
            II.   Sastāvs un pilnvaru termiņš
            Atlases komitejas sastāvā ir 12 personas, kuras to iecelšanas brīdī ir Tiesas un Revīzijas palātas bijušie locekļi, bijušie Eurojust valstu locekļi, valstu augstāko tiesu locekļi, augsta līmeņa prokurori vai vispāratzīti kompetenti juristi. Visiem locekļiem to iecelšanas brīdī ir jāatbilst vismaz vienam no iepriekšminētajiem kritērijiem.
            Padome pēc Komisijas priekšlikuma ieceļ atlases komitejas locekļus uz četriem gadiem. Vienu no izvēlētajām personām ierosina Eiropas Parlaments. Personu, kam kāds loceklis jāaizstāj pirms minētā termiņa beigām, ieceļ uz tās priekšgājēja atlikušo pilnvaru termiņu, ievērojot to pašu procedūru, cik drīz vien iespējams pēc tam, kad ir izbeigta tās priekšgājēja dalība. Atlases komitejas locekļu pilnvaras var atjaunot vienu reizi.
            III.   Priekšsēdētājs un sekretariāts
            Atlases komitejas priekšsēdētājs ir viens no tās locekļiem, kuru šim nolūkam ar balsu vairākumu ievēl atlases komitejas locekļi. Komisija nodrošina atlases komitejas sekretariātu. Sekretariāts sniedz nepieciešamo administratīvo palīdzību atlases komitejas darbības veikšanā, tostarp dokumentu tulkošanā. Tas arī nosūta Eiropas Parlamentam un Padomei kvalificēto kandidātu gala sarakstu Eiropas galvenā prokurora amatam un attiecīgi Padomei – motivētus atzinumus par kandidātu kvalifikāciju veikt Eiropas prokuroru pienākumus.
            IV.   Apspriedes un kvorums
            Atlases komitejas apspriedes ir konfidenciālas un notiek aiz slēgtām durvīm. Atlases komitejas sanāksmes ir lemttiesīgas tikai tad, ja piedalās vismaz deviņi locekļi.
            Atlases komitejas lēmumus pieņem ar konsensu. Tomēr, ja kāds loceklis prasa balsošanu, lēmumu pieņem ar klātesošo locekļu vienkāršu balsu vairākumu. Neizšķirta balsojuma gadījumā izšķirošā balss ir priekšsēdētājam. Tādi paši noteikumi attiecas arī uz izmantotās valodas noteikšanu, kā izklāstīts X punktā.
            V.   Pieteikumu nodošana atlases komitejai un lūgumi sniegt papildu informāciju
            Tiklīdz ir saņemti pieteikumi Eiropas galvenā prokurora amatam, sekretariāts tos nosūta visiem atlases komitejas locekļiem. Tas pats attiecas uz Eiropas prokurora amatam izvirzītajiem kandidātiem, tostarp uz dalībvalstu iesniegtajiem pavaddokumentiem.
            Atlases komiteja var lūgt pretendentiem sniegt papildu informāciju vai citus materiālus, ko atlases komiteja uzskata par nepieciešamiem savām apspriedēm, un attiecībā uz Eiropas prokurora amatam izvirzītajiem kandidātiem atlases komiteja var lūgt izvirzījušās dalībvalsts valdībai sniegt šādu informāciju vai materiālus.
            VI.   Pārskatīšana un uzklausīšana
            1.   Eiropas galvenā prokurora iecelšanas procedūra
            Pēc kandidātu pieteikumu saņemšanas atlases komiteja izskata pieteikumus attiecībā uz prasībām, kas noteiktas Regulas (ES) 2017/1939 14. panta 2. punktā, kā sīkāk norādīts paziņojumā par vakanci. Kandidātus, kuri neatbilst piemērotības prasībām, izslēdz no nākamajiem procedūras posmiem. Atlases komiteja sarindo kandidātus, kuri atbilst prasībām, atbilstoši viņu kvalifikācijai un pieredzei, pamatojoties uz dokumentiem un informāciju, kas sniegta pieteikumā vai iesniegta pēc pieprasījuma saskaņā ar V punktu. Atlases komiteja uzklausa pietiekamu skaitu augstāk ierindoto kandidātu, lai tā varētu sagatavot VII punkta 1. apakšpunktā minēto gala sarakstu. Uzklausīšana notiek klātienē.
            Kandidātus, kuri neatbilst piemērotības prasībām vai kurus neuzaicina uz interviju atlases komitejā, informē par iemesliem. Kandidāts var apstrīdēt šo lēmumu, norādot iemeslus, kāpēc viņš nepiekrīt atlases komitejas novērtējumam. Pēc tam atlases komiteja atkārtoti novērtēs kandidāta pieteikumu un rakstiski informēs viņu par savu slēdzienu. Kandidāti, kuri ir izslēgti no atlases procedūras, var iesniegt Padomei sūdzību Regulā (EEK, Euratom, EOTK) Nr. 259/68 (2) noteikto Civildienesta noteikumu (“Civildienesta noteikumi”) 90. panta 2. punkta nozīmē.
            2.   Eiropas prokuroru iecelšanas procedūra
            Pēc kandidatūru nomināciju saņemšanas atlases komiteja izskata pieteikumus attiecībā uz prasībām, kas noteiktas Regulas (ES) 2017/1939 16. panta 1. punktā. Atlases komiteja uzklausa izvirzītos kandidātus. Uzklausīšana notiek klātienē.
            Ja izvirzītais kandidāts pirms uzklausīšanas savu kandidatūru atsauc, atlases komiteja ar sekretariāta starpniecību attiecīgajai dalībvalstij lūdz izvirzīt jaunu kandidātu.
            VII.   Konstatējumi un pamatojums
            1.   Eiropas galvenais prokurors
            Pamatojoties uz konstatējumiem pārskatīšanas un uzklausīšanas laikā, atlases komiteja sagatavo gala sarakstu ar trim līdz pieciem kandidātiem, kas jāiesniedz Eiropas Parlamentam un Padomei. Tā norāda iemeslus gala sarakstā iekļauto kandidātu izvēlei. Kandidātus, kuri nav iekļauti gala sarakstā, informē par iemesliem.
            Atlases komiteja sarindo kandidātus pēc viņu kvalifikācijas un pieredzes. Sarindojums norāda atlases komitejas prioritāro secību, un Eiropas Parlamentam un Padomei tas nav saistošs. Kandidāti, kuri nav iekļauti atlases komitejas sagatavotajā kvalificēto kandidātu gala sarakstā, var iesniegt Padomei sūdzību Civildienesta noteikumu 90. panta 2. punkta nozīmē.
            2.   Eiropas prokurori
            Pamatojoties uz pārskatīšanas un uzklausīšanas laikā gūtajiem konstatējumiem, atlases komiteja sniedz atzinumu par kandidātu kvalifikāciju Eiropas prokurora pienākumu veikšanai un skaidri norāda, vai kandidāts atbilst Regulas (ES) 2017/1939 16. panta 1. punkta nosacījumiem. Atlases komiteja sniedz sava atzinuma pamatojumu.
            Ja izvirzītie kandidāti neatbilst Regulas (ES) 2017/1939 16. panta 1. punktā paredzētajiem nosacījumiem, atlases komiteja ar sekretariāta starpniecību attiecīgajai dalībvalstij lūdz izvirzīt atbilstošu skaitu jaunu kandidātu.
            Atlases komiteja sarindo kandidātus pēc viņu kvalifikācijas un pieredzes. Sarindojums norāda atlases komitejas prioritāro secību, un Padomei tas nav saistošs.
            VIII.   Finanšu noteikumi
            Atlases komitejas locekļiem, kuriem jādodas prom no savas dzīvesvietas, lai veiktu savus pienākumus, ir tiesības uz izdevumu atlīdzināšanu un pabalstu saskaņā ar Padomes Regulas (ES) 2016/300 (3) 9. pantu.
            Attiecīgos izdevumus sedz Padome.
            IX.   Personas dati
            Par personas datu apstrādi atlases komitejas darbā saskaņā ar Eiropas Parlamenta un Padomes Regulu (EK) Nr. 45/2001 (4) ir atbildīga Komisija. Noteikumi, kas attiecas uz atlases komitejas darbā apstrādātās informācijas drošību un piekļuvi šai informācijai, ir noteikumi, ko piemēro Komisijai.
            X.   Izmantotā valoda
            Atlases komiteja pēc priekšsēdētāja ierosinājuma nosaka atlases komitejas darba valodu(-as), ņemot vērā kopīgās valodas, kurās runā tās locekļi.
            
               (1)  Padomes Regula (ES) 2017/1939 (2017. gada 12. oktobris), ar ko īsteno ciešāku sadarbību Eiropas Prokuratūras (EPPO) izveidei (OV L 283, 31.10.2017. 1. lpp.).
            
               (2)  Padomes Regula (EEK, Euratom, EOTK) Nr. 259/68 (1968. gada 29. februāris), ar ko nosaka Eiropas Kopienu Civildienesta noteikumus un Pārējo darbinieku nodarbināšanas kārtību, kā arī paredz īpašus Komisijas ierēdņiem uz laiku piemērojamus pasākumus (OV L 56, 4.3.1968., 1. lpp.).
            
               (3)  Padomes Regula (ES) 2016/300 (2016. gada 29. februāris), ar ko nosaka atalgojumu augstas pakāpes amatpersonām ES iestādēs (OV L 58, 4.3.2016., 1. lpp.).
            
               (4)  Eiropas Parlamenta un Padomes Regula (EK) Nr. 45/2001 (2000. gada 18. decembris) par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (OV L 8, 12.1.2001., 1. lpp.).